Определени са условията и редът за получаване на финансова подкрепа по инициативата на държавния глава „Подкрепи една мечта“ за 2015 г.
При провеждането на инициативата „Подкрепи една мечта“ през 2015 г., част от която е традиционният абитуриентски бал за деца в неравностойно положение, беше събрана от дарения сумата от  60 900 лева. 
На 27 май 2015 г. в приветствието си към абитуриентите за четвърта поредна година Президентът Росен Плевнелиев обяви, че  неизразходваният за провеждане на абитуриентското тържество финансов ресурс, ще бъде използван за еднократна подкрепа на младежи, в неравностойно положение, за да продължат образованието си след завършено средно образование. Размерът на сумата, която ще бъде използвана за еднократни финансови помощи, възлиза на 49 613, 34 лв.
	Съгласно Правилата за получаване на финансова помощ от инициативата „Подкрепи една мечта“ за 2015 година, всеки одобрен кандидат може да получи еднократна подкрепа в размер до 2000 лева. Документи за кандидатстване за финансова подкрепа се подават до 20 октомври 2015 година в Администрацията на Президента.

Необходимо е кандидатите да представят и удостоверение от Дирекция „Социално подпомагане“, че отговарят на условията за подпомагане по чл. 9 от Правилника за прилагане на Закона за социално подпомагане или копие на документ, удостоверяващ трайно намалена работоспособност.
С настоящите правила Администрацията на президента на Република България регламентира условията и реда за получаване на еднократна финансова подкрепа в рамките на инициативата „Подкрепи една мечта“ за 2015 г.

ПРАВИЛА 
ЗА ПОЛУЧАВАНЕ НА ЕДНОКРАТНА ФИНАНСОВА ПОМОЩ ОТ ИНИЦИАТИВАТА „ПОДКРЕПИ ЕДНА МЕЧТА“  ЗА 2015 г.

1. Финансова помощ имат право да получат лица, които отговарят на следните условия:
а/ напускат през 2015 г. специализирана институция за деца, център за настаняване от семеен тип, защитено жилище или приемно семейство или са завършили средно общообразователно училище за деца с нарушено зрение, средно специализирано училище за деца с увреден слух, възпитателно училище интернат (ВУИ) или социално-педагогически интернат  (СПИ);
б/ кандидатствали са във висше училище[footnoteRef:1] или професионален колеж[footnoteRef:2] и са приети през 2015 г.; [1:  Съгласно Закона за висшето образование висшите училища са университети, специализирани висши училища и самостоятелни колежи.
]  [2:  Съгласно Закона за професионалното образование и обучение професионалните колежи приемат лица със завършено средно образование.

] 

в/ записани са за обучение в първи курс във висше училище или в професионален колеж през 2015 г.;
г/ са лица с намалена работоспособност от 50 до 100 на сто или социално слаби граждани.
	2. За получаване на финансова помощ лицето представя следните документи:
а/ молба за финансова подкрепа с трите имена, точен адрес за кореспонденция, актуален телефонен номер за връзка и по възможност и-мейл адрес – свободен текст;
б/ уверение, че е записан за обучение в първи курс от съответното висше училище или професионален колеж – оригинал;
в/ копие на личната карта;
г/ служебна бележка от представляващия специализираната институция, центъра за настаняване от семеен тип, защитеното жилище или от дирекция „Социално подпомагане“ за напускащите приемни семейства, удостоверяваща срока, за който лицето е било настанено или е ползвало услугата, или служебна бележка от представляващия средното общообразователно училище за деца с нарушено зрение, средно специализирано училище за деца с увреден слух, възпитателно училище интернат (ВУИ) или социално-педагогически интернат  (СПИ), че лицето е завършило средното си образование в съответното учебно заведение – оригинал;
д/ документ в оригинал от Дирекция „Социално подпомагане“, че лицето отговаря на условията за подпомагане по чл. 9 от Правилника за прилагане на Закона за социално подпомагане във връзка с условията на чл.48, ал.1, т.3 от Закона за местните данъци и такси (съгласно приложения образец) или копие на документ, удостоверяващ трайно намалена работоспособност; 
е/ декларация, че е съгласен личните му данни да бъдат оповестени във връзка с отчитане на резултатите от инициативата – свободен текст.
3. Документите се подават в Администрацията на президента в срок до 20.10.2015 г. 
4. След изтичане на срока по т.3 главният секретар на Президента със заповед назначава комисия, която да разгледа подадените молби и придружаващите ги документи и да изготви списък на допуснатите лица. 
5.  Събраната сума се разпределя между допуснатите лица, като всеки студент може да получи финансова помощ в размер не по-голям от 2 000 /словом: Две Хиляди/ лева. 
6. Финансовата помощ се превежда по банков път по сметката на лицето след подписване на договор.
7. В едномесечен срок от изплащане на средствата Администрацията на президента оповестява резултатите от инициативата.


Документи за кандидатстване се подават до 20 октомври 2015 г. в сградата на Администрацията на президента или по пощенски път на адрес: Администрация на президента, за инициативата „Подкрепи една мечта“, гр. София 1123, бул. „Дондуков“ 2.

